पाकिस्तान को लुटेरों से बचाने का वक्त आ गया है : इमरान खान  
पाकिस्तान में क्रिकेट से राजनीति में आए इमरान खान सरकार हटाओ, देश बचाओ अभियान शुरू कर रहे हैं, जो मुल्तान शहर से आरंभ होगा।
पाकिस्तान में क्रिकेट से राजनीति में आए इमरान खान सरकार हटाओ, देश बचाओ अभियान शुरू कर रहे हैं, जो मुल्तान शहर से आरंभ होगा। उल्लेखनीय है कि मुल्तान प्रधानमंत्री यूसुफ रजा गिलानी का गृहशहर है। तहरीक-ए-इंसाफ पार्टी के प्रमुख खान ने कहा कि पाकिस्तान को लुटेरों से बचाने का वक्त आ गया है।  उन्होंने कहा कि इस अभियान की शुरुआत इस भावना को और अधिक बल प्रदान करेगी कि खैबर से लेकर कराची तक के लोग बदलाव चाहते हैं तथा इसके लिए वे अब और इंतजार नहीं कर सकते। खान ने संवाददाताओं से कहा, इस्लामाबाद के लिए मार्च शुरू हो गया है और जल्द ही एक ऐसी स्थिति बन जाएगी, जब लोग शासकों का दरवाजा खटखटाएंगे और उन्हें सरकार से हटने को बाध्य करेंगे या शासक उनके गुस्से का सामना करेंगे।  उन्होंने देश की न्यायपालिका से पाकिस्तान को संस्थागत रूप से ढहने से बचाने का आह्वान भी किया। खान ने कहा, यही एकमात्र संस्थान है, जो देश को भ्रष्ट सरकार के शासन से बचा सकेगा।